Garnerus Dei gratia Trecensis episcopus omnibus ad quos littere iste pervenerint in Domino salutem. Noveritis quod Garnerius miles de Marceliaco in nostra presentia constitutus donavit ecclesie Vallis lucentis in elemosinam decimam de Vamplum, que est inter Marceliacum et Bellam villam jure perpetuo possidendam et quicquid juris habebat in ea. Hanc etiam donationem Gilo filius ejusdem Garneri et Ermengardis uxor ipsius Gilonis nobis presentibus laudaverunt et huic facto suum prebuere consensum. Nos autem ut donatio ipsa nulla possit malignitate perverti, presentes litteras factum ipsum plenarie continentes scribi fecimus et sigilli nostri patrocinio communiri. Actum anno Gracie M° C° nonagesimo nono mense novembri.